Zápisnica  
zo zasadnutia Obecného zastupiteľstva v Zemianskych Kostoľanoch zo dňa 21. 8. 2013

Prítomní: poslanci OZ a občania podľa prezenčnej listiny 
Neprítomní: Alena Vršková – ospravedlnená, kontrolór obce Ing. Krett – dovolenka, 
                    ospravedlnený

Program:
1.	Otvorenie.
2.	Určenie zapisovateľa a overovateľov zápisnice.
3.	Voľba návrhovej komisie.
4.	Kontrola plnenia uznesení z rokovania obecného zastupiteľstva zo dňa 17. 7. 2013 a 29.7.2013. 
5.	Návrh na čerpanie rezervného fondu obce.
6.	Príspevok do kroniky obce Zemianske Kostoľany za rok 2012.
7.	Prevádzkový poriadok multifunkčného ihriska.
8.	Zmena Rokovacieho poriadku Obecného zastupiteľstva v Zemianskych Kostoľanoch.
9.	Informácie o realizovaných prácach a ďalších aktivitách obce.
10.	Prejednanie žiadostí.
11.	Diskusia.
12.	Návrh na uznesenie.
13.	Záver.

K bodu č.1 - Otvorenie.
Ing.J.Školíková – privítala všetkých poslancov OZ,  prítomných zamestnancov a občanov obce a otvorila zasadnutie OZ. Prečítala návrh programu zasadnutia OZ, zo strany poslancov OZ nebol žiadny doplňujúci bod.
OZ schvaľuje program zasadnutia OZ podľa predloženého návrhu.

K bodu č.2 - Určenie zapisovateľa a overovateľov zápisnice.
Ing.J.Školíková – za zapisovateľku určila Vieru Hulínyiovú, za overovateľov Mgr. Ivetu Meliškovú a Valenta Oršulu.

K bodu č.3 - Voľba návrhovej komisie.
Ing.J.Školíková – do návrhovej komisie navrhla za predsedu Ing. Gorana .Kovača, za členov PaedDr. Ivanu Plachú a Vladimíra Matejova.
OZ volí návrhovú komisiu podľa predloženého návrhu.

K bodu č.4 - Kontrola plnenia uznesení z rokovaní obecného zastupiteľstva zo dňa 17.7.2013 a 29.7.2013.
Ing.J.Školíková – predniesla uznesenia z minulých zasadnutia OZ, skonštatovala, že všetky sú splnené, niektoré sa priebežne plnia, sú priložené k zápisnici.
Zo dňa 17.7.2013:
84/13,85/13 – splnené, pridelenie bytov, 86/13 zapracované do rozpočtu obce a upravené v jednotlivých položkách, 87/13 – doručené do MŠ, nový názov s adresou a novou pečiatkou, 88/13 – doručený do obecnej knižnice, 89/13 – záložná zmluva bola uzavretá, 90/13, 91/13, 92/13 – zrušené, 93/13, 94/13 – splnené, pridelenie bytov, 95/13 – kúpna zmluva pripravená, len je chyba v uznesení, číslo parcely je potrebné uviesť podľa registra E a nie podľa registra C - zmena uznesenia, 96/13 – pripravená nájomná zmluva, zatiaľ nepodpísaná, 97/13 – na zámer sa ozval jeden žiadateľ, to bude predmetom ďalšieho bodu.
Zo dňa 29.7.2013:
98/13, 99/13, 100/13, 101/13, 102/13 – splnené, 103/13, 104/13, 105/13 – splnené, pridelenie bytov, 106/13 – splnené – prenájom garáže.
Ing.B.Bajgar – nevidí v návrhu na uznesenia nikde  zrušenie uznesenia č. 95/13 a následné prijatie nového.
Ing.J.Školíková – nemá u seba čísla parciel, má zafixované parcelné číslo 278, ale nemá na to žiadny podklad a nechcela by urobiť chybu, doriešia to v bode žiadosti.

K bodu č.5 - Návrh na čerpanie rezervného fondu obce.
Ing.J.Školíková – odovzdala slovo P.Rybárovi, členovi finančnej komisie.
P.Rybár – ide o to, že tento rok je nesmierne náročný na financie a preto sa rozhodli, že na určité akcie sa budú financie čerpať z rezervného fondu obce. Ide o výstavbu nájomných bytov v sume 62 868,19 € a rekonštrukciu MŠ v sume 139 111,56 €. Finančná komisia doporučuje schváliť predložený návrh. 
Obecné zastupiteľstvo schvaľuje – čerpanie rezervného fondu obce na krytie vlastných zdrojov schválených na kúpu bytových domov na ulici Kpt. Weinholda vo výške 62 868,19 € a na krytie nákladov spojených s rekonštrukciou materskej školy do výšky 139 111,56 €.

K bodu č.6 - Príspevok do kroniky obce Zemianske Kostoľany za rok 2012.
Ing.J.Školíková – príspevok do kroniky obce za rok 2012 spracovala kronikárka obce Mgr. Mariana Plachá, na pracovnom zasadnutí prebrali jednotlivé pripomienky od poslancov, išlo o malé chyby v menách občanov, v údajoch o poskytnutí úveru a dotácií. Pripomienky budú zaslané kronikárke v elektronickej forme.

K bodu č.7 - Prevádzkový poriadok multifunkčného ihriska.
Ing.J.Školíková – je vypracovaný prevádzkový poriadok multifunkčného ihriska, ide o to, ako a kde sa dá prenajať priestor na aktivity, za akých podmienok. Veľmi dlho sa s ním zaoberali, bol umiestnený aj na webovej stránke obce k nahliadnutiu občanom.
V.Matejov – 1.1.2012 dostala ZŠ ihrisko do správy, nie je prevádzkovateľ, ale správca, bolo by vhodné oddeliť tieto pojmy ZŠ od fyzickej osoby a správne tieto veci pomenovať, aby do budúcna nevznikli problémy.
Mgr.M.Hepnerová – potvrdila, že ihrisko bolo pridelené do správy.
Poslanci riešili otázku správcovstva a prevádzkovania, bod bol prerokovaný bez návrhu na uznesenie.

K bodu č.8 - Zmena Rokovacieho poriadku Obecného zastupiteľstva v Zemianskych Kostoľanoch.
Ing.J.Školíková – odovzdala slovo  PaedDr.I.Plachá, ktorá návrh podala a pripravila.
PaedDr.I.Plachá – návrh podala ako reakciu na pripomienky občanov k diskusii.
Zmena nastane v čl.5, bod 9 – kde sa doloží text „poverený poslanec OZ“ a v čl.7, bod 1 – kde sa zmení text nasledovne “ vypúšťajú sa slová ihneď po ukončení rozpravy k prerokovanému materiálu a nahrádzajú sa slovami po ukončení diskusie v samostatnom bode programu rokovania OZ“.
Obecné zastupiteľstvo schvaľuje – zmenu Rokovacieho poriadku Obecného zastupiteľstva v Zemianskych Kostoľanoch podľa predloženého návrhu.

K bodu č.9 - Informácie o realizovaných prácach a ďalších aktivitách obce.
Ing.J.Školíková – informovala prítomných o prebiehajúcich aktivitách v obci:
Nájomné byty – pracuje sa na odstránení závad dodávateľskými firmami, ide hlavne o elektrické rozvody, káblovú televíziu a rieši sa vznikajúci problém s odpadom.
Smetné nádoby sú preplnené, pretože sa všetci sťahovali a nie všetok odpad patril do smetnej nádoby, ale do separovaného odpadu. Obyvatelia sa musia naučiť disciplíne i v otázke separovania a problém sa časom vyrieši.
Materská škola – práce na rekonštrukcii finišujú, sú už osadené podlahy, maľovky, sokle, robia sa spevnené plochy, chodníky a parkovisko, 28.8. privezie a namontuje gastrozariadenie firma, ktorá bola vybratá vo verejnom obstarávaní, dnes boli dodané sieťky na okná, rieši sa zabezpečovací systém, telefón a internet. Pracuje sa ešte na sokli od časti poľnohospodárskej pôdy do výšky 20 cm a do 1 m náterom proti vlhkosti a zosuvu zeminy.
Spevnené plochy – na ulici Pod horou a Domovina, 5. 9. sa koná stavebné a územné konanie.
Ubytovňa – 5. 9. sa koná stavebné konanie.
Úpravy v obci – osadené dve dopravné zrkadlá na Ul.B.Nemcovej a Ul.Kpt.Weinholda, upravený ostrovček autobusovej zastávky pri drogérii – kolónia, úprava zelene pri obecnom úrade a pri Pamätníku SNP.
Obecná knižnica – bol inštalovaný informačný systém, ktorý už pracovníčka knižnice spracúva a nahadzuje knižné tituly do databázy.
Kultúra – pripravujeme kladenie vencov k 69.výročiu SNP, Beh SNP a akciu „Návrat do historie bojov SNP „ – živé ukážky bojov.
Voľby – 9. 11. 2013 sa konajú voľby predsedov a poslancov do VÚC v jeden deň a to v sobotu.

K bodu č.10 - Prejednanie žiadostí.
Finančná komisia – P.Rybár – žiadosť na odkúpenie pozemku na stavbu garáže od Ľubomíra Fábryho, Domovina 388, jeho návrh na cenu bol 3,40 €/m2, návrh finančnej komisie je 4 €/m2.
Obecné zastupiteľstvo schvaľuje – odpredaj nehnuteľnosti v k.ú. Zemianske Kostoľany, časť parc.č. 424/2, a to novovytvorenú parcelu č. 424/21 zastavaná plocha o výmere 18 m2 žiadateľovi Ľubomírovi Fábrymu, bytom Zemianske Kostoľany, Domovina 388/120 za cenu 4 €/m2 za účelom výstavby garáže. 

Komisia sociálnych vecí a bytovej politiky – Mgr.I.Melišková – dostali 5 žiadostí o jednorazovú dávku sociálnej pomoci, všetky boli posudzované podľa kritérií VZN č.3/2012, komisia doporučila príspevok 2x á 100 € a 1x á 50 €, podľa potrieb žiadateľov. V dvoch prípadoch príspevok komisia nedoporučuje poskytnúť. 
V novopostavených bytovkách nebol pridelený ešte jeden byt v bytovke č.683/53 č.2, bezbariérový, na výzvu doložil podklady jeden žiadateľ, ktorému aj komisia odporúča byt prideliť.
Obecné zastupiteľstvo schvaľuje – pridelenie nájomného bytu č. 2 v bytovke na ul. Kpt. Weinholda, súpisné číslo 683, orientačné číslo 53 žiadateľovi Petrovi Poliakovi, bytom Prievidza, Ciglianska cesta 8C/215.

Stavebná komisia – V.Oršula – výstavba ČOV – súhlasné stanovisko.
Odpredaj pozemku za potravinami Domovina, z dôvodu znečisťovania okolia a záhrady žiadateľa návštevníkmi potravín – ide o rozmer cca.5x20m, komisia neodporúča odpredať pozemok, z dôvodu nedostupnosti prístupu do kotolne.
Komisia odporúča komisii životného prostredia dohliadnuť a vyzvať nájomníka predajne o udržiavanie čistoty okolia.
Odpredaj pozemku žiadateľovi Ľubomírovi Fábrymu za bývalým Hostincom u gazdu na účel zriadenia parkovacích miest – neodporúča z dôvodu plánovanej výstavby parkovacích miest a úprav okolia.
Opätovná žiadosť o riešenie stekania dažďovej vody a blata na pozemok súkromnej osoby Ing. Pašeka z cesty, ktorá je vlastníctvom VÚC a nie obce – komisia žiada videozáznam situácie a bude sa ďalej žiadosťou zaoberať.
Ohlásenia stavebných úprav Kamil Dzina – komisia nemá námietky.

K bodu č. 11 - Diskusia.
Ing.M.Rolinec – veľmi sa mu páči nápad s akciou „Návrat do historie bojov SNP“, ale malo by sa to spropagovať napríklad veľkým pútačom nad hlavnou cestou, ktorou denne prechádza nespočetné množstvo vozidiel a ľudí.
PaedDr.I.Plachá – uvažovali o tom na porade, ale nevedia, aké bude stanovisko dopravného inšpektorátu.
J.Mojžiš – podal návrh, aby ku novým bytovkám bol pridelený ešte jeden kontajner ku každej, pretože jeden je málo a vyzerá to tak katastrofálne.
Ing.J.Školíková – v obci je viac bytov s týmito kontajnermi a postačujú im, vlastníci sú disciplinovanejší, odpad separujú. Pri druhej bytovke je poriadok, tam druhý kontajner nepotrebovali. V piatok pred domovou schôdzou im dovolila pristaviť si dočasne prázdny kontajner od vedľajšej ubytovne, aby si urobili poriadok a smeti zlikvidovali. Bola sa pozrieť cez víkend, ako to tam vyzerá, kontajner tam síce bol, ale aj smeti okolo, nemal to kto upratať. Nakoniec tam v pondelok ráno poslal Ing.Ďanovský zamestnancov obce, aby to tam upratali. Je to smutné, že sa takto noví obyvatelia správajú. Odpad treba separovať, náklady na vývoz odpadu sú veľmi vysoké, keby sa neseparovalo, občania už dnes platia len 50% nákladov na vývoz odpadu, zvyšných 50% hradí obec. Myslí si, že je cieľom všetkých, jej, poslancov i občanov, aby sa náklady na vývoz odpadu nezvyšovali.
J.Mojžiš – ľudia sa sťahovali pomerne naraz a nemali kde dávať kartóny z nábytku.
V.Matejov – kartóny mali zviazať a nie je problém ich priniesť do ZŠ deťom do zberu papiera.
V.Oršula – v obci v zberných surovinách berú papier, každý má auto a môže to tam zaviesť aj keď len za pár centov, ale bol by poriadok.
PaedDr.I.Plachá – dajú sa tam kontajnery či vrecia na odpad?
Ing.J.Školíková – sťahovanie nájomníkov bola nárazová akcia, ale keď už budú všetci nasťahovaní a budú separovať odpad, mal by im na bežný odpad jeden kontajner stačiť.
Ing.B.Bajgar – bytovky na Domovine majú 2 kontajnery na 12 bytov, t.j. 1 kontajner na 6 bytov. Tu v nových bytovkách je 1 kontajner na 15 bytov. Myslí si, že by mali dostať ešte po jednom kontajneri, aby bol v dedine poriadok.
Ing.J.Školíková – nie je zásadne proti, ale treba ľudí naučiť aj separovať a správať sa voči svojmu okoliu disciplinovane. Navrhuje vydržať do najbližšieho vývozu, už by nemal byť odpad zo sťahovania a uvidí sa,  či bude potreba ďalšieho kontajnera, v prípade, že im dajú vrecia na separovaný odpad a budú obyvatelia separovať.
J.Mojžiš – chcel sa aj spýtať, či sa do budúcna uvažuje aj s nejakými lavičkami okolo bytoviek, aj pre starších ľudí, aj pre mamičky s deťmi.
Ing.J.Školíková – dala pokyn finančnej komisii, aby preverila, či sú v rozpočte ešte na tento rok financie, alebo sa to zahrnie do budúcoročného rozpočtu. Ak financie sú, môžu sa lavičky zakúpiť ešte tento rok.
V.Oršula – na bytovkách si lavičky zakúpili obyvatelia sami z fondu opráv.
Ing.J.Školíková – ale oni sú vlastníci bytov a domov, ale toto sú nájomníci v obecných bytovkách, to je rozdiel.
J.Mojžiš – káblová televízia nie je v poriadku, robí to problémy viacerým v bytovke, či by sa naozaj nedala urobiť výnimka a niekam si nainštalovať svoje televízne prijímače. Volali aj ohľadom porúch na telefónne číslo na zmluvách, ale to je stále nefunkčné.
Ďalej sa informoval, či by sa nedali aj na každý byt namontovať merače na teplo, aby si každý zaplatil to čo minie, niekto môže kúriť menej, niekto viac, alebo viac vetrať von oknom.
Ing.J.Školíková – zaujímala sa, či nahlásili poruchy káblovky aj na úrade, čo sa týka meračov, to by sa muselo komplexne riešiť, ale teraz sa nevie vyjadriť, či by sa to dalo riešiť a ako. Muselo by sa pozrieť aj do zmluvy, ako sú postavené kritériá. Aj kvôli kontrole ohľadom poskytnutia dotácie na výstavbu nevie, či je to možné. Musia sa dodržať určité podmienky dané v projekte. Bližšie informácie by vedel povedať Ing.Ďanovský.
Mgr.I.Melišková – takéto problémy by ste mali riešiť cez OcÚ a nie samostatne. Máme informácie, že máte zvolených domovníkov, mohli by tieto záležitosti riešiť za všetkých.
V.Oršula – dodáva pripomienku na zakúpenie plagátovej plochy vedľa kvetinárstva smerom na Domovinu. Plagáty sú nalepené po autobusových zastávkach, lebo nie je kde, už viackrát som to žiadal.
J.Mojžiš – prosí ešte o zakúpenie malých korkových násteniek na bežné oznamy pre obyvateľov bytoviek.
Ing.J.Školíková – túto požiadavku nie je problém zabezpečiť
S.Plachý – počul ako prejednávajú žiadosť o odkúpenie pozemku za potravinami na Domovine, pýta sa, či by sa neuvažovalo o odpredaji celej budovy aj s pozemkom, pretože tá budova je v katastrofálnom stave, mokrá, hnilá, okolie špinavé, onedlho stavba padne.
Nikto sa o to nestará tak, ako by bolo treba.
Ing.G.Kovač – keď sa pozrie na budovu KP–T na Ul.J.Hagaru, tá je v súkromnom vlastníctve a tiež sa o ňu nikto nestará, chátra.
V.Matejov – keď to niekto kúpi, nemusia tam už nikdy viac byť potraviny, ale zriadi tam niečo iné.
P.Rybár – v tomto roku boli financie v položke na opravu a údržbu tejto spomínanej budovy, ale v tomto roku vedia, aký je rozpočet natesno a preto sa to tento rok muselo odložiť, ale určite sa na tom bude pracovať na budúci rok.
V.Oršula – je to tak, je tam obchod s potravinami, keď ho predajú, nemusia tam už byť potraviny, vedia ako by to dopadlo, súkromník sa o to nepostará.
A.Komaneková – túto žiadosť na odkúpenie už dávno riešilo OZ a aj to odpredaj neschválilo a bolo to za jeho poslancovania.

K bodu č.12 - Návrh na uznesenie.
107/13 Obecné zastupiteľstvo schvaľuje – program rokovania podľa predneseného návrhu
108/13 Obecné zastupiteľstvo volí – návrhovú komisiu v zložení : predseda Ing. Goran Kovač, členovia Paedr. Ivana Plachá, Vladimír Matejov.
109/13 Obecné zastupiteľstvo schvaľuje – čerpanie rezervného fondu obce na krytie vlastných zdrojov schválených na kúpu bytových domov na ulici Kpt. Weinholda vo výške 62 868,19 € a na krytie nákladov spojených s rekonštrukciou materskej školy do výšky 139 111,56 €.
110/13 Obecné zastupiteľstvo schvaľuje – príspevok do kroniky obce Zemianske Kostoľany za rok 2012.
111/13 Obecné zastupiteľstvo schvaľuje – zmenu Rokovacieho poriadku Obecného zastupiteľstva v Zemianskych Kostoľanoch nasledovne :
Článok V.
Bod 9 	Správy, návrhy a ostatné predkladané materiály, ktoré sú zaradené do programu rokovania, spravidla stručne uvedie spracovateľ, prípadne starosta obce. – za slovo prípadne sa vkladajú slová poverený poslanec OZ alebo
Článok VII.
Bod 1 	Návrhy na uznesenie  OZ predkladá predseda návrhovej komisie ihneď po ukončení rozpravy k prerokovanému materiálu. – vypúšťajú sa slová ihneď po ukončení rozpravy k prerokovanému materiálu a nahrádzajú sa slovami po ukončení diskusie v samostatnom bode programu rokovania OZ.
112/13 Obecné zastupiteľstvo schvaľuje – odpredaj nehnuteľnosti v k.ú. Zemianske Kostoľany, časť parc.č. 424/2, a to novovytvorenú parcelu č. 424/21 zastavaná plocha o výmere 18 m2 žiadateľovi Ľubomírovi Fábrymu, bytom Zemianske Kostoľany, Domovina 388/120 za cenu 4 €/m2 za účelom výstavby garáže. 
113/13 Obecné zastupiteľstvo schvaľuje – pridelenie nájomného bytu č. 2 v bytovke na ul. Kpt. Weinholda, súpisné číslo 683, orientačné číslo 53 žiadateľovi Petrovi Poliakovi, bytom Prievidza, Ciglianska cesta 8C/215.
114/13 Obecné zastupiteľstvo neschvaľuje – zámer odpredať pozemok, časť parc.č. 542/1 v k.ú. Zemianske Kostoľany vo vlastníctve obce Zemianske Kostoľany.
Obecné zastupiteľstvo berie na vedomie – diskusné príspevky poslancov a občanov

K bodu č.15 - Záver.
Ing.J.Školíková – body rokovania boli vyčerpané, poďakovala všetkým prítomným za účasť, zaželala ešte príjemný zvyšok večera a ukončila zasadnutie. Najbližší termín zasadnutia je podľa harmonogramu dňa 11. 9. 2013. Záver – 18,30 h.

Overovatelia zápisnice: 
Mgr. Iveta Melišková              ........................................

Valent Oršula                          .........................................

Zapísala:
Viera Hulínyiová               ........................................

V Zem.Kostoľanoch
Dňa: 23. 8. 2013
                                                                                             		         Ing. Jana Školíková
                                                                                                  	             starostka obce